Taxi-bestuurder in Vlaklaagte doodgeskiet, buite kliniek gelos | Netwerk24
Taxi-bestuurder in Vlaklaagte doodgeskiet, buite kliniek gelos
25 Julie 2021 20:30
Daar is verkeerdelik berig dat die bestuurder aan Uber verbonde is. Die polisieverklaring oor die voorval het aanvanklik aangedui dat dit die geval is.
Die polisie het Donderdag by monde van brig. Leonard Hlathi, woordvoerder, gesê die bestuurder is nie aan Uber verbonde nie, maar 'n ander aanlyn taxi-diens.
Die polisie in Mpumalanga is op soek na die mense wat Vrydag 'n 27-jarige aanlyn taxi-bestuurder in Vlaklaagte, Kwaggafontein, doodgeskiet het.
Brig. Leonard Hlathi, polisiewoordvoerder, het gesê veiligheidswagte wat Vrydag by 'n kliniek in Vlaklaagte aan diens was, het die hek oopgemaak nadat twee mense in 'n wit sedan om mediese hulp gevra het. 'n Man, later geïdentifiseer as Vincent Nomokonde, wat deeltyds as 'n aanlyn taxi-bestuurder werk, is met skietwonde buite die kliniek gelos waarna die mense weggery het. Hy is later as dood gesertifiseer.
" 'n Voorlopige ondersoek het aan die lig gebring dat die sedan, wat deur die verdagtes gebruik is, aan Nomokonde behoort. Die voertuig is later deur die polisie verlate in bosse gevind. Dit het brandskade gehad."
Die polisie vra enigiemand met inligting oor die voorval om die ondersoekbeampte, kapt. Thamsanqa Shabalala, dringend by 082 923 0081 te bel, of die Stopmisdaadnommer, 08600 10111 te skakel.